钦定古今图书集成/明伦汇编/官常典/第489卷 > 来护儿
## 钦定古今图书集成/明伦汇编/官常典/第489卷 > 来护儿

按《隋书》本传：“护儿，字崇善，江都人也。幼而卓诡，好立
奇节。初读《诗》，至‘击鼓其镗，踊跃用兵，羔裘豹饰，孔武
有力。舍书而叹曰：‘大丈夫在世当如是。会为国灭贼，
以取功名，安能区区久事陇亩’？群辈惊其言而壮其
志。护儿所住白土村，密迩江岸，于时江南尚阻。贺若
弼之镇寿州也，常令护儿为间谍，授大都督。平陈之
役，护儿有功焉’。”进位上开府。从杨素击高智慧于浙
江，而贼据岸为营，周亘百馀里，船舰被江，鼓噪而进。
素令护儿率数百轻艓，径登江岸，直掩其营，破之。时
贼前与素战不胜，归无所据，因而溃散。智慧将逃于
海，护儿追至泉州，智慧穷蹙，遁走闽越。进位大将军，
除泉州刺史。时有盛道延拥兵作乱，侵扰州境，护儿
进击破之。又从蒲山公李宽破汪文进于黟、歙，进位
柱国。仁寿三年，除瀛州刺史，赐爵黄县公，邑三千户。

上先人冢，宴父老，州里荣之。数岁，转右翊卫大将军。
辽东之役，护儿率楼船指沧海，入自𬇙水，去平壤六
十里，与高丽相遇，进击大破之。乘胜直造城下，破其
郛郭。于是纵军大掠，稍失部伍。高元弟建武募敢死
士五百人邀击之，护儿因却，屯营海浦，以待期会。后
知宇文述等败，遂班师。明年，又出沧海道，师次东莱。
会杨元感作逆黎阳，进逼巩、雒。护儿勒兵与宇文述
等击破之。封荣国公，邑二千户。十年，又帅师渡海，至
卑奢城。高丽举国来战，护儿大破之，斩首千馀级。将
趣平壤，高元震惧，遣使执叛臣斛斯政，诣辽东城下，
上表请降。帝许之，遣人持节诏护儿旋师。护儿集众
曰：“三度出兵，未能平贼。此还也，不可重来。今高丽困
弊，野无青草，以我众战，不日克之。吾欲进”兵，径围平
壤，取其伪主，献捷而归。答表请行，不肯奉诏。长史崔
君肃固争，不许。护儿曰：“贼势破矣，专以相任，自足办
之。吾在阃外，事合专决，岂容千里禀听成规，俄顷之
间，动失机会，劳而无功，固其宜也。吾宁征得高元，还
而获谴，舍此成功，所不能矣。”君肃告众曰：“若从元帅，
违拒诏书，必当闻奏，皆获罪也。”诸将惧，尽劝还，方始
奉诏。十三年，转为左翊卫大将军，进位开府仪同三
司，任委逾密，前后赏赐，不可胜计。江都之难，宇文化
及忌而害之。